Nordjyske Jernbaners signalsystem brød fredag sammen, og det betød i praksis, at alle tog måtte holde stille, indtil problemet var løst. Fejlen betød sort skærm over alt i systemet, og derfor vidste togførerne ikke, hvor de skulle køre hen. - Signalsystemet var nede i en times tid, og derefter tog det noget tid at få rettet op på det igen. Vi gav køretilladelser med små step, siger Peder Hvilshøj, der er administrerende direktør ved Nordjyske Jernbaner. Nåede man lige at blive bekymret over, om man nu kunne rejse med tog lørdag morgen, så var der sent fredag aften grund til at ånde lettet op. Mellem 23- og 24-tiden var alle togene igen køreklar. - Så håber vi, at det ikke driller mere, siger Peder Hvilshøj.
En signalfejl betød, at alle tog nord for Aalborg stod stille fredag aften.